Dialogisk læsning

Dialogisk læsning er en metode til at arbejde med og læse bøger efter en særlig anvisning. Når du laver dialogisk læsning, er det nødvendigt med små grupper. Det er gavnligt at sammensætte læsegruppen nøje fx efter børnenes sproglige niveau.

Børnene får størst mulig sprogligt udbytte, når du følger vejledningen for dialogisk læsning, hvor du læser bogen højt tre gange.

Koncentrationen hos barnet bliver styrket, når det sidder i en lille gruppe og oplever en historie med dialogisk læsning. Metoden øger barnets produktive ordforråd og udvikler evnen til at anvende længere og mere komplekse sætninger. Barnet bliver bedre til at lytte og gentage/udtale ord. Det bliver øvet i at mestre verbal kommunikation. Barnet bliver fortroligt med og tør bedre udtrykke sig verbalt. Barnet bliver støttet i at forstå begreber og regler knyttet til det talte sprog.

Øv børnene i verbal kommunikation, og træn den abstrakte tænkning ved at stille åbne spørgsmål, når I taler om bogen. Sørg for at alle kommer til orde. Børn, der endnu ikke verbalt bruger sproget så meget, skal have støtte og opmuntring. Stil derfor spørgsmål, hvor disse børn kan pege på svaret i bogen, eller giv to svarmuligheder.

Samtidig med læsningen kan du pege på bogstaver og ord, så barnets opmærksomhed bliver henledt på skriftsproget.

Vær børnenes sproglige stillads, og medvirk til at strække deres sprog.

Fx: Barnet: ”*larven sulten”*. Den voksne: *”Ja larven er sulten, så den spiser æbler og appelsiner.”*

Lad læsningen foregå et sted med ro og uden forstyrrelser/afbrydelser. Alle børn skal kunne se illustrationerne i bogen, mens der bliver læst højt. Der skal være mulighed for, at alle kan formulere sig og komme til orde. Sørg for faste læsetidspunkter.

Som en del af dialogisk læsning, kan du lave et eller flere af kreative forløb.

Bliv introduceret til dialogisk læsning

<http://www.xn--lseleg-pua.dk/dialogisk-laesning>

Du kan også blive inspireret her, se side 12

<http://tit-holstebro.dk/sites/holstebro.dk/files/downloads/minisprogpakken.pdf>

Læs om dialogisk læsning her:

<https://emu.dk/dagtilbud/forskning-og-viden/sprogpakken>

Før du går i gang med dialogisk læsning, er det nødvendigt, at du forbereder dig. Til hver bog skal du finde en række fokusord eller vendinger, som I skal arbejde mere specifikt med. På nedenstående links finder du en række bogfoldere, hvor forarbejdet er lavet.

Her finder du bogfoldere til dialogisk læsning egnet til 3-4 årige børn:

<https://kompetencecenter.silkeborg.dk/0-til-6-aarige/Sprogbaseret-paedagogik/Dialogisk-laesning/Bogfoldere/3-til-4-aarige>

Her finder du bogfoldere til dialogisk læsning egnet til 4-5 årige børn:

<https://kompetencecenter.silkeborg.dk/0-til-6-aarige/Sprogbaseret-paedagogik/Dialogisk-laesning/Bogfoldere/4-til-5-aarige>

Her finder du bogfoldere til dialogisk læsning egnet til 5-6 årige børn:

<https://kompetencecenter.silkeborg.dk/0-til-6-aarige/Sprogbaseret-paedagogik/Dialogisk-laesning/Bogfoldere/5-til-6-aarige>

Her finder du bogfoldere til dialogisk læsning egnet til forskellige aldre:

<http://www.tit-holstebro.dk/bog>

Har dit dagtilbud købt adgang til Læse Leg, kan du selvfølgelig også finde færdige dialogisk læsningsforløb der.

<http://www.xn--lseleg-pua.dk/forside>

Læreplanstema: sprog

# Mål

* At barnet opnår et større og mere nuanceret ordforråd
* At barnet får kendskab til og erfaring med litteratur, læsning og skriftsprog
* At barnets læselyst bliver styrket

# Tegn

* At barnet bruger nye ord, som det har mødt gennem læsningen
* At barnet fortæller om de bøger, det har læst
* At barnet i højere grad opsøger voksne for at få læst bøger
* At barnet selv finder bøger, som det er interesseret i
* At barnet udviser interesse for bogstaver, lyde og ord

# Rammer

En læsegruppe på to til fem børn og et sted med ro og uden forstyrrelser/afbrydelser.